Ir-Regolament tal-Kummissjoni (KE) Nru 751/2004
tat-22 ta’ April 2004
li jistabbilixxi ċerti fatti operattivi għar-rata tal-kambju għall-2004 għar-Repubblika Ċeka, l-Estonja, Ċipru, l-Latvja, l-Litwanja, l-Ungerija, Malta, l-Polonja, s-Slovenja u s-Slovakkja sabiex tkun meqjusa l-adeżjoni tagħhom ma’ l-Unjoni Ewropea
IL-KUMMISSJONI TAL-KOMUNITAJIET EWROPEJ,
Wara li kunsidrat it-Trattat li jistabbilixxi l-Komunità Ewropea,
Wara li kunsidrat it-Trattat ta’ l-Adeżjoni tar-Repubblika Ċeka, l-Estonja, Ċipru, l-Latvja, l-Lituwanja, l-Ungerija, Malta, l-Polonja, l-Islovenja u l-Islovakkja, u partikolarment l-Artikolu 2(3) tiegħu,
Wara li kunsidrat l-Att ta’ l-Adeżjoni tar-Repubblika Ċeka, l-Estonja, Ċipru, l-Latvja, l-Lituwanja, l-Ungerija, Malta, l-Polonja, l-Islovenja u l-Islovakkja, u partikolarment l-ewwel paragrafu ta’ l-Artikolu 41 tiegħu,
Billi:
(1) Sabiex ikun meqjus il-prinċipju ta’ l-avveniment operattiv għar-rata tal-kambju stabbilita fl-ewwel jum tal-perjodu li fih ċerta għajnuna tkun mogħtija, l-avveniment operattiv għall-2004 għar-Repubblika Ceka, l-Estonja, Cipru, l-Latvja, l-Litwanja, l-Unġerija, Malta, l-Polonja, l-Islovenja u l-Islovakkja, minn hawn il quddiem imsejħa "l-Istati Membri ġodda", għandu jkun stabbilit bħala fid-data ta’ l-adeżjoni tagħhom ma l-Unjoni Ewropea għall-iskopijiet ta’ l-iskemi ta’ l-appoġġ li dwarhom l-avveniment operattiv għar-rati tal-kambju jkun b’effett mill-1 ta’ Jannar.
(2) Huwa għalhekk xieraq li jkun hemm deroga matul il-2004 minn dawk id-dispożizzjonijiet tar-Regolament tal-Kummissjoni (KE) Nru 2808/98 tat-22 ta’ Diċembru 1998 li tistabbilixxi regoli dettaljati għall-applikazzjoni tas-sistema agrimonetarja għall-Ewro fl-agrikoltura [1], ir-Regolament tal-Kummissjoni (KE) Nru 2342/1999 tat-28 ta’ Ottubru 1999 li jistabbilixxi regoli dettaljati għall-applikazzjoni tar-Regolament tal-Kunsill (KE) Nru 1254/1999 dwar l-organizzazzjoni komuni fis-suq taċ-ċanga u l-vitella f’dak li jirrigwardja skemi ta’ premium [2], u r-Regolament tal-Kunsill (KE) Nru 2529/2001 dwar l-organizzazzjoni komuni tas-suq tal-laħam tan-nagħaġ u l-laħam tal-mogħoż f’dak li jirrigwardja l-iskemi ta’ premium u li jemenda r-Regolament (KE) Nru 2419/2001 [3] li jikkonċerna r-rata tal-kambju għas-setturi taċ-ċanga u l-vitella, tal-laħam tan-nagħaġ u tal-laħam tal-mogħoż u ta’ l-uċuħ ta’ l-enerġija u għal miżuri strutturali u ambjentali. L-avveniment operattiv għar-rata tal-kambju li għandha tkun użata fl-Istati Membri ġodda għall-iskopijiet ta’ dawk l-iskemi ta’ appoġġ għandu jkun stabbilit bħala d-data tad-dħul fis-seħħ tat-Trattat ta’ l-Adeżjoni tal-2003. Għalhekk, ir-rata tal-kambju għandha tkun stabbilita mill-Kummissjoni fuq il-bażi tal-medja pro rata temporis tar-rati applikabbli matul ix-xahar li jippreċedi l-imsemmija data tad-dħul fis-seħħ.
(3) Il-miżuri li hemm provvediment dwarhom f’dan ir-Regolament huma konformi ma’ l-opinjoni tal-Kumitati ta’ Ġestjoni relevanti,
ADOTTAT DAN IR-REGOLAMENT:
Artikolu 1
Bħala eċċezzjoni għall-Artikolu 4(1) u (2) tar-Regolament (KE) Nru 2808/98, l-Artikolu 43 tar-Regolament (KE) Nru 2342/1999 u l-Artikolu 18 tar-Regolament (KE) Nru 2550/2001, l-avveniment operattiv għar-rata tal-kambju fir-Repubblika Ċeka, l-Estonja, Ċipru, l-Latvja, l-Litwanja, l-Ungerija, Malta, l-Polonja, l-Islovenja u l-Islovakkja għall-2004 għandu jkun id-data tad-dħul fis-seħħ tat-Trattat ta’ l-Adeżjoni tal-2003 għall-iskopijiet tal-kambju ta’ l-ammonti li ġejjin fil-munita nazzjonali:
(a) l-ammonti ta’ natura strutturali jew ambjentali kif imsemmija fl-Artikolu 4(2) tar-Regolament (KE) Nru 2808/98;
(b) l-ammonti tal-premiums u l-pagamenti fis-settur taċ-ċanga u l-vitella li hemm provvediment dwarhom fl-Artikoli 4, 5, 6, 11, 13 u 14 tar-Regolament tal-Kunsill (KE) Nru 1254/1999 [4];
(ċ) l-ammonti tal-premiums u l-pagamenti fis-settur tal-laħam tan-nagħag u l-laħam tal-mogħoż li hemm provvediment dwarhom fl-Artikoli 4, 5 u 11 tar-Regolament tal-Kunsill (KE) Nru 2529/2001 [5];
(d) l-għajnuna għall-uċuħ ta’ l-enerġija li hemm provvediment dwarha fil-Kapitoli 5 tat-Titolu IV tar-Regolament tal-Kunsill (KE) Nru 1782/2003 [6].
Ir-rata tal-kambju li għandha tkun użata għandha tkun korrispondenti mal-medja tal-pro rata temporis tar-rati applikabbli matul ix-xahar kalendarju li jippreċedi d-dħul fis-seħħ tat-Trattat ta’ l-Adezjoni tal-2003 u għandha tkun stabbilita mill-Kummissjoni matul ix-xahar segwenti.
Artikolu 2
Dan ir-Regolament għandu jidħol fis-seħħ suġġett għal, u fid-data tad-dħul fis-seħħ tat-Trattat ta’ l-Adeżjoni tar-Repubblika Ċeka, l-Estonja, Ċipru, l-Latvja, l-Litwanja, l-Ungerija, Malta, l-Polonja, l-Islovenja u l-Islovakkja.
Dan ir-Regolament għandu jorbot fl-intier tiegħu u jkun direttament applikabbli fl-Istati Membri kollha.
Magħmul fi Brussel, fit-22 ta’ April 2004.